Musangano weSADC Unopera Nyaya yeZimbabwe Isina Kugadziriswa
VaTsvangirai vanoti vane chivimbo chekuti SADC ichagadzirisa zviri kunetsa muZimbabwe.
Musangano wevatungamiri venyika gumi neshanu dzemu SADC wechimakumi maviri nepfumbamwe, wapera neChipiri muKinshasa, kuDemocratic Republic of Congo. Mutungamiri we DRC, Va Joseph Kabila, ndivo vava sachigaro mutsva weSADC. Nyaya yeZimbabwe yakabviswa panyaya dzaifanirwa kurukurwa neSADC. NeMuvhuro, makurukota enyika dzemu SADC akabuda nechisungo chekuti vakuru veSADC vachazeya nyaya dzine chekuita nezvirango zvakatemerwa Zimbabwe nenyika dzakabudirira, uye nyaya yekuti nyika dzemuSADC dzibatsire Zimbabwe kumutsiridza hupfumi hwayo Hapana kunyatsojekeswa kuti zvisungo zvemakurukota enyika dzemu SADC, zvakazozeiwa here pamusangano wemazuva maviri wakapindwa nevatungamiri venyika dzemu SADC. Asi zvinonzi SADC Troika inonzi ndiyo ichabata nyaya yeZimbabwe, uye kuona kuti pangaitwe here mumwe musangano wechimbichimbi wekuzeya zviri kunetsa muZimbabwe. Nyika dziri mutroikaiyi iMozambique, South Africa neAngola. Mutungamiri weMDC, VaMorgan Tsvangirai, vaudzawo vatori venhau muKinshasa kuti vane chivimbo chekuti SADC troika iyi ichashanda nechimbichimbi kugadzirisa matambudziko ari muhurumende yemubatanidzwa. VeMDC vachiri kuenderera mberi nenyaya yekuti paitwe musangano weSADC wekuzeya zviri kunetsa muhurumende yemubatanidzwa. Nyaya dzisati dzapera kugadziriswa dzinosanganisira kugadzwa kwagavhuna webhanga guru renyika, nyaya yemuchuchisi mukuru wehurumende, kusatoreswa mhiko kwaVaRoy Bennett semutevedzeri wegurukota rezvekurima, nyaya yemagavhuna, pamwe nekusungwa sungwa kuri kuitwa nhengo dzeMDC. Asi Zanu-PF iri kutiwo MDC ndiyo iri kutyora chibvumirano sezvo iri kutadza kukurudzira nyika dzakabudirira kubvisa zvirango zvadzakatemera mutungamiri wenyika, VaRobert Mugabe, nevamwe. VaMsekiwa Makwanya vanoongorora nyaya dzezvematongerwo enyika. VaMakwanya vanoti vanotarisira kuti nyaya yeZimbabwe ichanyatsogadziriswa ichibva yapera kumusangano uri kurongwa uyu. Masangano akazvimirira ega muZimbabwe akaburitsawo gwaro kumusangano uyu, iro rinodoma mazita evakuru vemauto vanonzi ndivo vaitungamirira mumhirizhonga yakaitika musarudzo yemutungamiri wenyika yakadzokororwa gore rapera. Mugwaro iri, sangano re Crisis in Zimbabwe Coalition rinoti vanhu vakaita semutevedzeri wemukuru wemauto emuchadenga, Air Vice Marshall Henry Muchena, Air Commodore Mike Karakadzai, Air Vice Marshall Abi Basutu, Major General Engelbert Rugeje, Retired Major General Gibson Mashingaidze, Brigadier General Douglas Nyikayaramba, uye vamwe vemapurisa emuchivande, ndivo vakatungamirira hurongwa hwekuti VaMugabe vavhoterwe nechisimba. Gwaro iri rinotiwo kubva pakaumbwa hurumende yemubatanidzwa, mauto nevechidiki ve Zanu PF vakaiswa mumamisha, vachirimo uye zvizhinji zvinosanganisira kumbunyikidzwa kwevanotsigira MDC kuchiri kuenderera mberi munyika. Gwaro iri rinotaurawo pamusoro penyaya dzekugadzirisa nyaya dzekutorwa kwenhau nemapepanhau akavharwa nechisimba ayo asati abvumidzwa kudzo.